CBG ร่วง 4% โบรกฯชี้ยอดขายเครื่องดื่มชูกำลังตปท.ต่ำคาด แนะ “ขาย” ราคาเป้า 37.50 บ.
CBG ร่วง 4% โบรกฯชี้ยอดขายเครื่องดื่มชูกำลังตปท.ต่ำคาด แนะ "ขาย" ราคาเป้า 37.50 บ. ล่าสุด ณ เวลา 10.27 น. อยู่ที่ระดับ 45.75 บาท ลดลง 2 บาท หรือ 4.19% สูงสุดที่ระดับ 46.50 บาท ต่ำสุดที่ระดับ 45.50 บาท มูลค่าการซื้อขาย 95.87 ล้านบาท
31 ส.ค. 2561

ผู้สื่อข่าวรายงานว่า ราคาหุ้น บริษัท คาราบาวกรุ๊ป จำกัด (มหาชน) หรือ CBG ณ เวลา 10.27 น. อยู่ที่ระดับ 45.75 บาท ลดลง 2 บาท หรือ 4.19% สูงสุดที่ระดับ 46.50 บาท ต่ำสุดที่ระดับ 45.50 บาท มูลค่าการซื้อขาย 95.87 ล้านบาท

ด้านนักวิเคราะห์ บล.ทิสโก้ ระยุในบทวิเคราะห์ แนะนำ “ขาย” เนื่องจากตลาดในประเทศของเครื่องดื่มพลังงานที่มีการแข่งขันรุนแรงและยอดขายในอังกฤษและจีนต่ำกว่าคาด ทำให้ปรับราคาเป้าหมายใหม่เป็นปี 2562 และสะท้อนการปรับประมาณการใหม่อยู่ที่ 37.50 บาท อ้างอิง PER +2STDV ที่ 31 เท่า จากโอกาสการเติบโตในจีนและอังกฤษ ราคาหุ้นปัจจุบันซื้อขายที่ PER19F ที่ 36 เท่า มากกว่าค่าเฉลี่ยของกลุ่มเครื่องดื่มที่ 23 เท่า
ทั้งนี้ คาดกำไรสุทธิไตรมาส 1/2561 คิดเป็น 42% ของกำไรทั้งปี โดยปรับกำไรสุทธิลงในปี 2561-62 ลดลงจากคาดการณ์เดิม 34% และ 27% ตามลำดับ จากการปรับยอดขายในประเทศลดลงจากคาดเดิม 10% และ 17% ตามลำดับ โดยเฉพาะเครื่องดื่มพลังงานคาดปีนี้ยอดขายลดลง 5% เทียบกับปีก่อน และปีหน้าทรงตัว ซึ่งคาด RTD Coffee เติบโตปีละ 10% จากปีก่อน และคาดการรับจ้างส่งสินค้าผ่าน Cash Van จะเพิ่มปีละ 30% จากจำนวนสินค้าที่เพิ่มขึ้น คาดยอดขายการส่งออกปี 2561-62 ลงจากคาดเดิม 16% และ 13%